
หลักการและเหตุผล

		จากแนวโน้มของการพัฒนาพื้นที่องค์การบริหารส่วนตำบลท่าดี ที่เผชิญกับกระแสการเปลี่ยนแปลงที่สำคัญทั้งภายในและภายนอกพื้นที่ที่ปรับเปลี่ยนเร็วมากขึ้น เช่น การเปลี่ยนแปลงสภาวะเศรษฐกิจ อัตราการขยายตัวภาคอุตสาหกรรมการท่องเที่ยว  การขยายช่องทางการคมนาคม การเพิ่มขึ้นของประชากรแฝง ผู้สูงอายุ ตลอดจนธุรกิจร้านค้า อาคารพาณิชย์ต่างๆ โดยจากสภาพปัญหาดังกล่าวทำให้องค์การบริหารส่วนตำบลท่าดีต้องจัดเตรียมแผนงาน/โครงการ ซึ่งเป็นโครงการที่จะสามารถแก้ไขปัญหาและลดความเดือดร้อนของประชาชนในพื้นที่เพื่อนำไปสู่การปฏิบัติที่แท้จริงแล้วจะก่อเกิดประโยชน์สูงสุดแก่ประชาชนเป็นสำคัญ
		ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 ข้อ 22 การเพิ่มเติมหรือเปลี่ยนแปลงแผนพัฒนาสามปี ให้ดำเนินการตามระเบียบนี้โดยมีขั้นตอนการดำเนินการ ดังนี้
1. คณะกรรมการสนับสนุนการจัดทำแผนพัฒนาท้องถิ่น จัดทำร่างแผนพัฒนาสามปีที่
เพิ่มเติมหรือเปลี่ยนแปลงพร้อมเหตุผลและความจำเป็นเสนอคณะกรรมการพัฒนาท้องถิ่น
2. คณะกรรมการพัฒนาท้องถิ่นพิจารณาร่างแผนพัฒนาสามปีที่เพิ่มเติมหรือเปลี่ยนแปลง
เสนอผู้บริหารท้องถิ่น
3. ผู้บริหารท้องถิ่นพิจารณาอนุมัติร่างแผนพัฒนาสามปีที่เพิ่มเติมหรือเปลี่ยนแปลงและ
ประกาศใช้แผนพัฒนาสามปีที่เพิ่มเติมหรือเปลี่ยนแปลง
		สำหรับองค์การบริหารส่วนตำบล ให้ผู้บริหารท้องถิ่นเสนอร่างแผนพัฒนาสามปีที่เพิ่มเติมหรือเปลี่ยนแปลงต่อสภาองค์การบริหารส่วนตำบลเพื่อให้ความเห็นชอบก่อนแล้วผู้บริหารท้องถิ่นจึงพิจารณาอนุมัติและประกาศใช้ต่อไป
		ดังนั้น องค์การบริหารส่วนตำบลท่าดี จึงได้จัดทำแผนพัฒนาสามปี (พ.ศ.2558-2560) เพิ่มเติม (ฉบับที่ 1) เพื่อให้ปัญหา/ความต้องการนำไปสู่การปฏิบัติที่แท้จริง และการเพิ่มเติมแผนพัฒนาท้องถิ่นดังกล่าว จะเกิดประโยชน์สูงสุดแก่ประชาชนต่อไป




